拜仁贏波得不償失 高文受傷提早收咧
2024年04月14日 11:02
東網電視
更多新聞短片
京士利高文剛復出又告受傷。(Getty Images)
周六(13日)晚德甲賽事,拜仁慕尼黑主場2比0擊敗科隆,暫時拖延利華古遜嘅奪冠時間(利華古遜周日出賽)。不過拜仁今場得不償失,法國翼鋒京士利高文勇戰受傷,將缺陣周中歐聯8強次回合對阿仙奴嘅賽事,據報佢今季更會提早收咧。
拜仁今仗半力出擊,之前因膝傷缺陣2個月嘅京士利高文復任正選,但佢喺下半場早段冇碰撞下自己拉傷右腳肌肉,被逼提早退下火線。拜仁65分鐘由拉菲爾古里路打破僵局,湯馬士梅拿喺補時3分鐘鎖定勝局,協助拜仁贏2比0。
拜仁賽後發聲明,證實京士利高文將要休息「數個星期」,德國媒體指呢位法國國腳將提早收咧,但可以趕及夏天嘅歐國盃決賽周。拜仁教練杜曹賽後表示:「高文嘅傷令人心痛,我見佢好痛苦,周中肯定唔踢得,歐聯8強需要充足人腳,比賽隨時要踢120分鐘,對拜仁嚟講呢個係重大打擊。」